CELEX: 32008R0338
Language: mt
Date: 2008-04-14 00:00:00
Title: Regolament tal-Kunsill (KE) Nru 338/2008 ta' l- 14 ta' April 2008 li jipprovdi għall-adattament tal-kwoti għas-sajd tal-merluzz li għandhom jiġu allokati lill-Polonja fil-Baħar Baltiku (Subdiviżjonijiet 25–32, Ilmijiet KE) mill-2008 sa l-2011

17.4.2008   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               L 107/1
            
         REGOLAMENT TAL-KUNSILL (KE) Nru 338/2008
   ta' l-14 ta' April 2008
   li jipprovdi għall-adattament tal-kwoti għas-sajd tal-merluzz li għandhom jiġu allokati lill-Polonja fil-Baħar Baltiku (Subdiviżjonijiet 25–32, Ilmijiet KE) mill-2008 sa l-2011
   IL-KUNSILL TA’ L-UNJONI EWROPEA,
   Wara li kkunsidra t-Trattat li jistabbilixxi l-Komunità Ewropea,
   Wara li kkunsidra r-Regolament tal-Kunsill (KE) Nru 2847/1993 tat-12 ta' Ottubru 1993 li jistabbilixxi sistema ta' kontroll li tapplika għall-politika tas-sajd komuni (1), u b'mod partikolari l-Artikolu 23(2) tiegħu,
   Wara li kkunsidra l-proposta mill-Kummissjoni,
   Billi:
   
               (1)
            
            
               Ir-Regolament tal-Kunsill (KE) Nru 1941/2006 tal-11 ta' Diċembru 2006, li jistabbilixxi l-opportunitajiet tas-sajd u l-kondizzjonijiet assoċjati għal ċerti ħażniet ta’ ħut u gruppi ta’ ħażniet ta’ ħut applikabbli fil-Baħar Baltiku għall-2007 (2), alloka lill-Polonja l-kwoti għas-sajd tal-merluzz fil-Baħar Baltiku għall-2007.
            
         
               (2)
            
            
               Ir-Regolament tal-Kummissjoni (KE) Nru 804/2007 (3) stabbilixxa li kien meqjus li l-qabdiet tal-merluzz fil-Baħar Baltiku tal-Lvant (Subdiviżjonijiet 25-32, ilmijiet tal-KE) eżawrew il-kwota allokata lill-Polonja għall-2007, u għalhekk mit-12 ta' Lulju 2007, ipprojbixxa s-sajd għal dak l-istokk fil-Baħar Baltiku minn bastimenti li jtajru l-bandiera tal-Polonja.
            
         
               (3)
            
            
               Abbażi ta' l-informazzjoni li għandha f'idejha, il-Kummissjoni stmat f’Lulju 2007 li l-qabdiet tal-merluzz fil-Baħar Baltiku tal-Lvant (Subdiviżjonijiet 25–32, Ilmijiet tal-KE) minn bastimenti li jtajru l-bandiera tal-Polonja kienu tliet darbiet aktar mill-kwantitajiet li oriġinarjament ġew iddikjarati mill-Polonja. Barra minn hekk, il-bastimenti tas-sajd li jtajru l-bandiera tal-Polonja wara l-projbizzjoni komplew jistadu għall dak l-istokk, u b'hekk aktar qabżu l-kwota allokata lill-Polonja għall-2007.
            
         
               (4)
            
            
               Wara diversi laqgħat tekniċi li saru bejn l-awtoritajiet Pollakki u l-Kummissjoni sabiex tiġi stabbilita kwantità vverifikata tal-qbiż tal-kwota, il-Polonja nnotifikat qbiż tal-kwota bi 8 000 t.
            
         
               (5)
            
            
               L-Artikolu 23(2) tar-Regolament (KE) Nru 2847/1993 jipprovdi li l-Kunsill għandu jadotta regoli għat-tnaqqis fil-kwantitajiet mistada li jaqbżu l-kwoti annwali. Dawn ir-regoli għandhom jiġu stabbiliti skond l-għan u l-istrateġiji tal-ġestjoni tal-Politika Komuni tas-Sajd (PKS), billi jqisu bħala prijorità, il-livell ta' sajd żejjed u l-istatus bijoloġiku tar-riżorsi konċernati.
            
         
               (6)
            
            
               Regoli ta’ dan it-tip ġew stabbiliti bir-Regolament tal-Kunsill (KE) Nru 847/96 tas-6 ta' Mejju 1996 li jintroduċi kondizzjonijiet addizzjonali għal tmexxija minn sena għal sena tat-TACs u l-kwoti (4). Skond l-Artikolu 5 ta' dak ir-Regolament il-qabdiet li jiskorru l-qabdiet permessi rispettivi għandhom jitnaqqsu mill-kwoti ta' l-istess ħażna tas-sena ta' wara.
            
         
               (7)
            
            
               Ir-raġunijiet prinċipali għas-sajd żejjed tal-merluzz minn bastimenti li jtajru l-bandiera tal-Polonja huma skema batuta ta' kontroll u ta' infurzar u flotta li l-potenzjal tagħha għall-qbid tal-merluzz huwa sproporzjonat meta mqabbel ma' l-opportunitajiet tas-sajd allokati mill-Kunsill lill-Polonja kull sena.
            
         
               (8)
            
            
               Sabiex in-nuqqasijiet serji fl-implimentazzjoni tal-Politika Komuni tas-Sajd li jirriżultaw b'mod partikolari fis-sajd tal-merluzz fil-Baħar Baltiku tal-Lvant mhux iddikjarat u rrappurtat b’mod falz, jiġu indirizzati b’mod komprensiv u biex tiġi evitata ripetizzjoni tas-sajd żejjed tal-merluzz li sar fl-2007, il-Polonja impenjat ruħha li tadotta u timplimenta Pjanijiet ta' Azzjoni Nazzjonali, inklużi miżuri immedjati għat-titjib fis-sistemi tal-kontroll u ta’ l-infurzar f'konformità ma' l-istandards u l-miżuri speċifiċi Komunitarji għall-aġġustament tal-kapaċità tal-flotot Pollakki biex jinkiseb bilanċ stabbli bejn dik il-kapaċità u l-opportunitajiet għas-sajd tal-merluzz fil-Baħar Baltiku allokati lill-Polonja.
            
         
               (9)
            
            
               Fid-dawl ta' dan l-impenn u minħabba l-kwantità għolja ta' sajd żejjed u l-konsegwenzi soċjoekonomiċi li jirriżultaw jekk il-Polonja jkollha tħallas lura b'mod immedjat, huwa xieraq li ssir deroga mill-Artikolu 5 tar-Regolament (KE) Nru 847/96 u li jiġu adottati regoli speċifiċi għat-tnaqqis tal-kwantitajiet żejda mistada.
            
         
               (10)
            
            
               Il-kwantità tal-merluzz żejjed li l-Polonja qabdet fl-2007 għandha għalhekk titnaqqas mill-kwota tal-Polonja tul perijodu ta' erba' snin, b'tali mod li jonqsu l-konsegwenzi soċjoekonomiċi b’mod partikolari fl-ewwel sena.
            
         
               (11)
            
            
               Il-Kummissjoni għandha tevalwa l-implimentazzjoni tal-Pjanijiet ta' Azzjoni Nazzjonali adottati mill-Polonja. Jekk ma jintlaħqux l-azzjonijiet u l-limiti taż-żmien stabbiliti fil-pjanijiet, il-Kunsill jista' jemenda r-regoli għat-tnaqqis tal-kwantitajiet żejda mistada.
            
         
               (12)
            
            
               Sabiex tiġi żgurata ċertezza għas-sajjieda kkonċernati fir-rigward tad-daqs tal-kwoti tagħhom għas-sajd tal-merluzz għall-2008 fil-Baħar Baltiku u sabiex jiġi evitat li r-riżorsi jitpoġġew f'perikolu, huwa essenzjali li kwalunkwe tnaqqis f'tali kwoti għall-2008 jiġi deċiż kmieni kemm jista' jkun fl-istaġun tas-sajd. Minħabba l-urġenza tal-kwistjoni, huwa imperattiv li tingħata eċċezzjoni għall-perijodu ta' sitt ġimgħat imsemmi fit-Titolu I, Artikolu 3 tal-Protokoll dwar ir-rwol tal-Parlamenti nazzjonali fl-Unjoni Ewropea, anness għat-Trattat dwar l-Unjoni Ewropea u għat-Trattati li jistabbilixxu l-Komunitajiet Ewropej,
            
         ADOTTA DAN IR-REGOLAMENT:
   Artikolu 1
   Għall-finijiet ta' dan ir-Regolament “kwantità żejda mistada fis-sena 2007” tfisser il-kwantità li biha nqabżet il-kwota allokata lill-Polonja għall-merluzz (Gadus morhua) fil-Baħar Baltiku (Subdiviżjonijiet 25–32, Ilmijiet tal-KE) fis-sena 2007.
   Artikolu 2
   Permezz ta' deroga mill-Artikolu 5 tar-Regolament (KE) Nru 847/96 l-kwoti ta' merluzz (Gadus morhua) fil-Baħar Baltiku (Subdiviżjonijiet 25–32, Ilmijiet tal-KE) li għandhom jiġu allokati lill-Polonja fis-snin mill-2008 sa l-2011 għandhom jonqsu tul perijodu ta' erba' snin skond il-metodu li ġej:
   
               (a)
            
            
               fis-sena 2008, tnaqqis ta' 10 % tal-kwantità żejda mistada fis-sena 2007, u
            
         
               (b)
            
            
               fis-snin 2009, 2010 u 2011, tnaqqis kull sena ta' 30 % tal-kwantità żejda mistada fl-2007.
            
         Artikolu 3
   1.   Il-Polonja għandha tadotta u timplimenta Pjanijiet ta' Azzjoni Nazzjonali għall-kontroll u r-ristrutturar tal-flotta, inklużi, b'mod partikolari, miżuri mmirati lejn:
   
               (a)
            
            
               rinforz tal-kontroll ta' l-attivitajiet tas-sajd, speċjalment għal dik il-parti tal-flotta li għaliha l-merluzz jikkostitwixxi parti sostanzjali tal-qabda;
            
         
               (b)
            
            
               infurzar imtejjeb tar-regoli tal-konservazzjoni Komunitarji u nazzjonali, u b’mod speċjali l-limiti tal-qbid;
            
         
               (c)
            
            
               aġġustament fil-kapaċità ta' dik il-parti tal-flotta li għaliha l-merluzz jirrappreżenta parti sostanzjali tal-qabda.
            
         2.   Kull sena, il-Kummissjoni għandha tevalwa u tirraporta lill-Kunsill dwar l-implimentazzjoni tal-Pjanijiet ta' Azzjoni Nazzjonali msemmija fil-paragrafu 1. Jekk l-azzjonijiet ma jitwettqux kif ippjanat, il-Kunsill jista’, konformement mal-proċedura stabbilita mill-Artikolu 23(2) tar-Regolament (KE) Nru 2847/1993, jemenda l-metodu tat-tnaqqis imsemmi fl-Artikolu 2(a) u (b).
   Artikolu 4
   Dan ir-Regolament għandu jidħol fil-jum wara dak tal-pubblikazzjoni tiegħu fil-Ġurnal Uffiċjali ta' l-Unjoni Ewropea.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fil-Lussemburgu, 14 ta’ April 2008.
      
         
            Għall-Kunsill
         
         
            Il-President
         
         I. JARC
      
   
   
      (1)  ĠU L 261, 20.10.1993, p. 1. Ir-Regolament kif emendat l-aħħar mir-Regolament (KE) Nru 1098/2007 (ĠU L 248, 22.9.2007, p. 1).
   
      (2)  ĠU L 367, 22.12.2006, p. 1. Ir-Regolament kif emendat l-aħħar bir-Regolament (KE) Nru 754/2007 (ĠU L 172, 30.6.2007, p. 26)
   
      (3)  ĠU L 180, 10.7.2007, p. 3.
   
      (4)  ĠU L 115, 9.5.1996, p. 3.